Et af Aalborg Kommunes vigtigste naturområder, Hammer Bakker, er i dag blevet otte vilde heste rigere. De sættes ud for at skabe variation i plantevæksten, træde jorden op, og dermed give mere plads til flere planter, insekter og fugle i det lysåbne landskab. - Hestene skal gå ude og græsse hele året, så på den måde forsøger vi at efterligne den naturlige græsning, siger projektleder ved Aalborg Kommune, Svend Lassen. Han forklarer, at hestene kommer fra et naturområde i det nordlige Tyskland, og at de er vant til at færdes i naturen. - De spiser græs, lyng og små buske, og det er med til at give flere blomster, som igen tiltrækker flere insekter, og det er i sidste ende medvirkende til, at der er flere fugle, forklarer Svend Lassen. Han fortæller, at hestene er sky for mennesker, og han opfordrer folk til at lade være med at fodre dem. - Vi vil gerne have, at de ikke bliver fodret, så der forestår måske et informationsarbejde for os, siger Svend Lassen. Han har dog erfaring med, at folk her i Nordjylland er gode til at respektere dyrene, så de kan leve på deres egne præmisser, hvor de ikke bliver fodret.
Otte heste skal være med til at give rigere natur i Hammer Bakker - men de må ikke fodres.